b'\n_START_ARTICLE_\nBioShock (serija)\n_START_PARAGRAPH_\nBioShock je serija akcijsko-pustolovskih prvoosebnih strelskih videoiger zalo\xc5\xbenika 2K Games, ki jih razvijajo v podru\xc5\xbenicah Irrational Games in 2K Marin. Prva igra iz serije, BioShock, je iz\xc5\xa1la 21. avgusta 2007. Na podlagi izjemno pozitivnega odziva kritikov in dobre prodaje so se odgovorni pri zalo\xc5\xbebi odlo\xc4\x8dili, da bodo ustvarili celo serijo iger, ki bi izhajale predvidoma vsaka dve ali tri leta. Nadaljevanje izvirnika, naslovljeno BioShock 2, je iz\xc5\xa1lo 9. februarja 2010, tretji del z naslovom BioShock Infinite pa 26. marca 2013._NEWLINE_Po besedah razvijalcev je serija idejni naslednik serije System Shock, kar se odra\xc5\xbea v \xc5\xa1tevilnih skupnih igralnih elementih. Prva dva dela sta postavljena v alternativnozgodovinsko okolje 1960. let, v izmi\xc5\xa1ljeno podvodno mesto Rapture, medtem ko je se tretji del dogaja v steampunkovskem okolju lete\xc4\x8dega mesta v letu 1912.'